Fanatics อีคอมเมิร์ซที่ ขายเสื้อกีฬาอย่างเดียว มูลค่า 1 ล้านล้าน
ธุรกิจของ Fanatics น่าสนใจอย่างไร และอะไรคือจุดแข็งที่สร้างความแตกต่างเหนือผู้เล่นรายอื่น ? ลงทุนแมนจะเล่าให้ฟัง
19 ม.ค. 2566

Fanatics อีคอมเมิร์ซที่ ขายเสื้อกีฬาอย่างเดียว มูลค่า 1 ล้านล้าน /โดย ลงทุนแมน
โดยปกติแล้ว เมื่อพูดถึงแพลตฟอร์มอีคอมเมิร์ซ หลายคนคงนึกถึงการวางขายสินค้าหลากหลายประเภท เพื่อรองรับความต้องการของผู้บริโภคทุกกลุ่ม
แต่รู้ไหมว่าแพลตฟอร์มชื่อว่า “Fanatics” จากประเทศสหรัฐอเมริกา มุ่งเน้นการขายเสื้อผ้ากีฬาเป็นหลัก แต่ก็ประสบความสำเร็จสูงมาก จนกลายเป็นกิจการสตาร์ตอัปมูลค่า 1 ล้านล้านบาท
ธุรกิจของ Fanatics น่าสนใจอย่างไร และอะไรคือจุดแข็งที่สร้างความแตกต่างเหนือผู้เล่นรายอื่น ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Fanatics, Inc. เป็นบริษัทผู้ผลิตและจำหน่ายสินค้ากีฬาบนช่องทางออนไลน์ ก่อตั้งขึ้นเมื่อปี 2011 หรือราว 12 ปีที่แล้ว โดยคุณ Michael Rubin
ในอดีต คุณ Rubin เคยเป็นเจ้าของธุรกิจอีคอมเมิร์ซด้านเสื้อผ้าแฟชั่น ชื่อว่า GSI Commerce มาก่อน
ซึ่งช่วงที่บริหาร GSI Commerce เขาได้นำบริษัทเข้าซื้อกิจการร้านขายเสื้อผ้ากีฬาออนไลน์ ชื่อว่า Fanatics เพราะมองว่าเป็นร้านที่ได้รับความนิยมในหมู่วัยรุ่น และถือครองลิขสิทธิ์ตัวแทนผลิตและจำหน่ายสินค้าให้กับทีมกีฬาหลายแห่ง
ในเวลาต่อมา คุณ Rubin ตัดสินใจขาย GSI Commerce ให้กับ eBay ในมูลค่าราว 79,000 ล้านบาท
แต่ที่น่าสนใจคือ เขากลับเจรจาขอซื้อธุรกิจ Fanatics คืนกลับมาตั้งเป็นบริษัทใหม่เลย เพราะเล็งเห็นถึงศักยภาพที่ดีในตลาดเสื้อผ้ากีฬา
คราวนี้ เขาวางแผนปั้น Fanatics ให้โดดเด่นกว่าแพลตฟอร์มอื่น ด้วยหลักการ Vertical Commerce และการประยุกต์ใช้เทคโนโลยีมาวิเคราะห์เทรนด์ตลาด
สำหรับกลยุทธ์ Vertical Commerce คือ การมุ่งเน้นขายเฉพาะสินค้ากีฬาเพียงอย่างเดียว และขยายธุรกิจไปใน Value Chain แบบครบวงจร เพื่อให้เกิดความเชี่ยวชาญ และสามารถปรับเปลี่ยนแผนการผลิตและจำหน่ายได้อย่างยืดหยุ่น
Fanatics จึงได้เข้าซื้อธุรกิจต้นน้ำอย่างโรงงานผลิตเสื้อผ้า และพัฒนาความร่วมมือกับธุรกิจปลายน้ำ
ผ่านการทำสัญญาลิขสิทธิ์ตัวแทนผลิต และดูแลการจำหน่ายสินค้าบนแพลตฟอร์มออนไลน์ให้
โดยบริษัทเป็นพาร์ตเนอร์กับทีมกีฬากว่า 300 องค์กร ไม่ว่าจะเป็นทีมจาก อเมริกันฟุตบอล NFL, บาสเกตบอล NBA, เบสบอล MLB, ฮอกกี้ NHL และฟุตบอล MLS
นอกจากนั้น Fanatics ยังขยายไปในตลาดต่างประเทศ โดยเฉพาะวงการฟุตบอล ที่ได้เข้ามาบริหารการขายออนไลน์ให้กับสโมสรฟุตบอลแอสตัน วิลลา เป็นทีมแรกในพรีเมียร์ลีกอังกฤษ ซึ่งก็ได้ทำให้สโมสรแห่งนี้มียอดขายเพิ่มขึ้นกว่า 4 เท่า
ความสำเร็จกับแอสตัน วิลลา จึงทำให้อีกหลายสโมสรฟุตบอลอังกฤษ สนใจใช้บริการของ Fanatics
ไม่ว่าจะเป็นแมนเชสเตอร์ยูไนเต็ด, เชลซี, เอฟเวอร์ตัน รวมถึงสโมสรประเทศอื่นอย่าง ปารีแซ็ง-แฌร์แม็ง ในฝรั่งเศส หรือบาเยิร์นมิวนิก ในเยอรมนี
ส่วนกลยุทธ์อีกข้อ คือ การใช้เทคโนโลยีมาวิเคราะห์ฐานข้อมูลลูกค้า ซึ่งปัจจุบันมีอยู่ในมือกว่า 94 ล้านราย ประกอบกับจับกระแสบนโซเชียลมีเดียแบบเรียลไทม์ เพื่อวางแผนการผลิตและจำหน่าย
ถ้าทีมไหนชนะสามารถคว้าแชมป์ได้ หรือผู้เล่นคนไหนทำผลงานดี รวมถึงหากมีข่าวการโยกย้ายทีม ทาง Fanatics ก็จะรีบออกแบบเสื้อใหม่ และประกาศวางขายบนแพลตฟอร์มทันที ก่อนจะผลิตและจัดส่งให้ในภายหลัง
ซึ่งบริษัทกล่าวว่ายอดขายเสื้อกีฬา สัดส่วนกว่า 50% มักเกิดขึ้นหลังเหตุการณ์สำคัญราว 3 วัน
ทำให้กระบวนการผลิตตามสถานการณ์ปกติ คงไม่สามารถรองรับความต้องการของผู้บริโภคในช่วงนั้นได้ทั้งหมด
ยกตัวอย่างเช่น ตอนที่นักฟุตบอลอย่างคุณลิโอเนล เมสซิ ย้ายไปอยู่กับทีมปารีแซ็ง-แฌร์แม็ง หรือนักบาสเกตบอลอย่างคุณเลอบรอน เจมส์ ย้ายไปอยู่กับทีมลอสแอนเจลิสเลเกอรส์ ด้าน Fanatics ก็หันมาทุ่มเทการผลิตเสื้อของทีมใหม่เป็นหลัก และทำยอดขายถล่มทลายในทันที
ซึ่งนอกจากการจับกระแส จะเพิ่มยอดขายได้อย่างตรงจุดแล้ว มันยังช่วยให้สามารถบริหารจัดการสินค้าคงคลังได้อย่างมีประสิทธิภาพด้วย
เพราะสินค้าส่วนใหญ่เป็นที่ต้องการของตลาด และไม่เหลือคงค้างไว้นาน จนกลายเป็นต้นทุนจม
ด้วยเหตุนี้ธุรกิจของ Fanatics จึงเติบโตขึ้นอย่างรวดเร็ว
ปี 2020 รายได้ 85,000 ล้านบาท
ปี 2021 รายได้ 112,000 ล้านบาท
และในปี 2023 บริษัทก็คาดการณ์ว่า รายได้จะเพิ่มขึ้นเป็น 262,000 ล้านบาท เพราะมีการขยายไปสู่ธุรกิจอื่น ๆ ที่เกี่ยวข้อง เพื่อพัฒนาตัวเองเป็นแพลตฟอร์มสินค้ากีฬาทุกประเภท เช่น ธุรกิจการ์ดสะสมกีฬา
ซึ่งในปีที่ผ่านมา Fanatics ได้เข้าซื้อกิจการของ “Topps” ผู้ผลิตการ์ดสะสมกีฬาชั้นนำของวงการ ด้วยมูลค่า 16,500 ล้านบาท ส่งผลให้บริษัทกลายเป็นผู้นำอุตสาหกรรมทันที
รวมไปถึงธุรกิจสินทรัพย์ดิจิทัล NFT ที่ได้ก่อตั้งบริษัทในเครือชื่อว่า Candy Digital เป็นแพลตฟอร์มซื้อขาย NFT ทางการของลีกการแข่งขันกีฬาต่าง ๆ โดยกิจการถูกประเมินมูลค่าไว้อยู่ที่ 49,000 ล้านบาท
ซึ่งแนวโน้มของธุรกิจที่เติบโตอย่างต่อเนื่อง ทำให้ที่ผ่านมา Fanatics จัดระดมทุนไปได้ทั้งหมด 11 ครั้ง คิดเป็นมูลค่าเงินระดมทุน รวมทั้งสิ้น 160,000 ล้านบาท
โดยมีนักลงทุนชื่อดัง เช่น SoftBank, Fidelity รวมถึงองค์กรจาก NFL, MLB และ NHL
ในการระดมทุนรอบล่าสุด เมื่อเดือนธันวาคม ปี 2022 บริษัทถูกประเมินมูลค่ากิจการไว้ที่ 1,0180,000 ล้านบาท นับเป็นสตาร์ตอัปในระดับเดเคคอร์น และมีขนาดใหญ่เป็นอันดับ 6 ในสหรัฐอเมริกา เป็นรองเพียง SpaceX, Stripe, Instacart, Databricks, Epic Games เท่านั้น..
จากเรื่องราวของ Fanatics จะเห็นได้ว่า
เราอาจไม่จำเป็นต้องขายสินค้าหลากหลายประเภท แต่การมุ่งโฟกัสสินค้าเพียงแค่อย่างเดียว ก็ทำให้ประสบความสำเร็จได้เช่นกัน
เพราะถ้ามีความรู้และความเข้าใจในสินค้าประเภทนั้นอย่างลึกซึ้ง มันจะกลายเป็นจุดแข็งที่สร้างความได้เปรียบทางธุรกิจอย่างมหาศาล ยากที่ใครจะลอกเลียนแบบได้
เหมือนในกรณีของ Fanatics แพลตฟอร์มอีคอมเมิร์ซ ที่เชี่ยวชาญด้านการขายเสื้อทีมกีฬาได้ตามที่ผู้บริโภคต้องการอยู่เสมอ
จนสามารถสร้างมูลค่าธุรกิจได้
ในระดับล้านล้านบาท นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-